Diari Oficial de la Generalitat Valenciana


Sumari del DOGV 5628, del 29-10-2007 (2007/13433)

ORDRE de 17 de setembre de 2007, de la Conselleria de Medi Ambient, Aigua, Urbanisme i Habitatge, per la qual s'aprova la revisió de la classificació del camí ramader canyada Reial de Gestalgar a Godelleta, al terme municipal de Chiva (València).
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5628

Data del DOGV
:   29-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13690


Data del document
:   17-09-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Chiva
    * via rural
    * ramat

ORDRE de 17 de setembre de 2007, de la Conselleria de Medi Ambient, Aigua, Urbanisme i Habitatge, per la qual s'aprova la revisió de la classificació del camí ramader canyada Reial de Gestalgar a Godelleta, al terme municipal de Chiva (València). [2007/13358]  
Vist el certificat de l'Acord Plenari de l'Ajuntament de Chiva, adoptat en data 24 de novembre del 2005, en el qual se sol·licita la revisió de l'amplària necessària de la classificació del camí ramader canyada Reial de Gestalgar a Godelleta, al seu pas pel terme municipal de Chiva, per entendre que hi ha greuge comparatiu amb la classificació d'aquest mateix camí en termes adjacents. Concretament, es proposa que la via pecuària citada tinga una amplària de 15 metres, que és l'establida en algun dels municipis limítrofs o pròxims.  
La classificació de la via pecuària citada al seu pas per Chiva va ser aprovada per Ordre del Ministeri d'Agricultura de data 12 de maig de 1967, publicada en el BOE núm. 141, de data 14 de juny de 1967, i es va determinar una amplària legal de noranta vares castellanes, equivalent a 75,22 metres.  
Vist l'informe del tècnic de camins ramaders de la Direcció Territorial de València, de data 23 de juny del 2006, amb el vistiplau del cap de la Secció Forestal, que assenyala la disparitat d'amplàries legals referides al mateix camí ramader pels distints termes municipals limítrofs o pròxims al terme municipal de Chiva.  
Per Acord del conseller de Territori i Habitatge, de data 9 d'agost del 2006, va ser acordat l'inici de l'expedient de revisió de la classificació del camí ramader citat al terme municipal de Chiva, que reduïa la necessitat de l'amplària legal d'aquest a 20 metres, al seu pas pel dit terme, i el caracteritzava com a assagador reial, sense renunciar al sobrant de caràcter patrimonial, amb subjecció a la legislació vigent.  
Com a conseqüència de la informació pública de l'expedient de revisió de classificació del camí ramader canyada Reial de Gestalgar a Godelleta anunciada en el Diari Oficial de la Comunitat Valenciana número 5405, de data 12 de desembre del 2006, i dins del termini legalment establit, s'hi presenten al·legacions formulades per persones o entitats distintes, però que en realitat es tracta d'un mateix escrit d'al·legacions, que són contestades en l'informe del tècnic de la Unitat de Camins Ramaders de la Direcció Territorial de València, amb el vistiplau del cap de la Secció Forestal, de data 23 de març del 2007, el contingut del qual es dóna ací per reproduït.  
Vistos els informes tècnics de la Unitat de Camins Ramaders favorables a la revisió sol·licitada, i determinen una amplària legal del camí ramader citat de vint metres.  
Vist l'informe del Servei de Gestió Forestal de la conselleria de Territori i Habitatge de data 9 de maig del 2007, favorable al fet que s'aprove la revisió de la classificació del camí ramader citat, en considerar que la funcionalitat d'aquest, des del punt de vista estrictament pecuari, està molt limitada, fins i tot per a la transhumància, i que els usos compatibles i complementaris als quals al·ludeix la vigent Llei 3/1995, de 23 de març, de camins ramaders poden desenvolupar-se perfectament amb una menor amplitud.  
Vista la proposta de la Direcció General de Gestió del Medi Natural favorable al fet que s'aprove la revisió de la classificació del camí ramader canyada Reial de Gestalgar a Godelleta, al seu pas pel terme municipal de Chiva (València), que redueix l'amplària legal d'aquest a 20 metres, i el caracteritza com a assagador Reial de Gestalgar a Godelleta, sense renunciar al sobrant de caràcter patrimonial.  
Atés que s'ha tramitat l'expedient de revisió de classificació d'acord amb la legislació vigent.  
Vistos els articles 6 i 7 i la disposició addicional primera de la Llei de camins ramaders 3/95, de 23 de març, la Llei 30/92, de 26 de novembre, de règim jurídic de les administracions públiques i del procediment administratiu comú i la resta de disposicions concordants.  
Vist l'informe favorable de l'Advocacia General de la Generalitat, de data 24 de juliol del 2007.  
Vistos els preceptes legals citats i la resta de concordant i pertinent aplicació, fent ús de les atribucions que em confereix el Reglament orgànic i funcional de la conselleria de Medi Ambient, Aigua, Urbanisme i Habitatge, aprovat per Decret 131/2007, de 27 de juliol, del Consell (DOCV de 30 de juliol del 2007),  
ORDENE  
Primer  
Aprovar la revisió de la classificació del camí ramader canyada Reial de Gestalgar a Godelleta, al seu pas pel terme municipal de Chiva (València), que redueix l'amplària legal d'aquest a 20 metres i el caracteritza com a assagador Reial de Gestalgar a Godelleta, i tindrà l'amplària sobrant la consideració de bé patrimonial, amb subjecció a la legislació vigent.  
Segon  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà també interposar-se recurs de reposició davant d'aquest mateix òrgan en el termini d'un mes, computat en els termes indicats, de conformitat amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
Tot això sense perjudici que els interessats puguen exercir qualsevol altra acció que estimen procedent.  
València, 17 de setembre de 2007  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN